
NARVA LINNAVOLIKOGU

O T S U S

Narvas

Projektis “Narva ja Narva-Jõesuu vahelise terviseraja ehitus” osalemine
Otsus võetakse vastu Kohaliku omavalitsuse korralduse seaduse § 22 lõike 1 punkti 8 alusel.

1. ASJAOLUD JA MENETLUSE KÄIK

Tänase seisuga on Euroopa Liidu Phare EBI programmi abiga viidud läbi Narva ja Narva-Jõesuu terviseraja teostatavusuuring, teostatud geoloogilised ja geodeetilised tööd ning koostatud eelprojekt. Projekti partneriteks olid Vaivara vald ja Narva-Jõesuu linn.
Käesoleval ajal Narva Linna Arenduse ja Ökonoomika Amet koostöös Vaivara Vallavalitsuse ja Narva-Jõesuu Linnavalitsusega valmistavad ette eeltaotlust meetme “Kohalike avalike teenuste arendamine” KOIT kavasse (kohalike omavalitsuste investeeringute kava). KOIT kava on meetmest toetuse taotlemise aluseks. Meetmest taotletakse raha kogu terviseraja väljaehitamiseks.

Projekti taotlejaks on Vaivara vald, kaasfinantseerijateks Narva ja Narva-Jõesuu. Regionaalministri 22.10.07 määruse nr 8 § 1 lõike 2 kohaselt on meetme abikõlbulikuks sihtpiirkonnaks kogu Eesti v.a. Tallinna linn, Saue linn, Maardu linn, Viimsi vald, Tartu linn, Pärnu linn, Narva linn ja Kohtla-Järve linn. Vastavalt § 6 lõikele 2 on investeeringud väljaspool abikõlbulikku sihtpiirkonda asuvatesse objektidesse abikõlbulikud juhul, kui vähemalt 50% projekti abikõlbulikust omafinantseeringust on tagatud abikõlbuliku sihtpiironna asukohajärgsete kohaliku omavalitsuse üksuste poolt. Sellest tulenevalt saab Narva linn osaleda projektis juhul, kui katab 50% nõutavast 15%lisest omafinantseeringust. 

Projekti kogumaksumus on ligikaudu 55 480 000 kr. Meetmest taotletav summa on 47 158 000 kr. Omafianantseering moodustab 8 322 000 kr, millest Narva katab 50% ja Vaivara ning Narva-Jõesuu peavad ülejäänud 50% omalt poolt katma. Omafinantseeringut läheb vaja mitte varem kui 2009. aastast. 

Praegu on ettevalmistamisel eeltaotlus, mis ei nõua Linnavolikogu otsust omafinantseeringu osas. Eeltaotluse aktsepteerimisel valmistatakse ette põhitaotlus (orienteeruvalt 2009. aasta alguses) koos vajalike lisadega sh linnavolikogu otsus omafinantseeringu kohta. Käesoleva otsusega on vaja anda Linnavalitsusele luba Vaivara valla poolt meetmesse “Kohalike avalike teenuste arendamine” esitatava ühisprojektis osalemiseks.
2. ÕIGUSLIKUD JÄRELDUSED

Projektides osalemisega võtab linn enda peale pikaajalise finantskohustuse. Finantskohustuste kinnitamise õigus kuulub vastavalt Kohaliku omavalitsuse korralduse seaduse § 22 lõike 1 punktile 8 Narva Linnavolikogu pädevusse.

3. OTSUS

Narva Linnavalitsusel osaleda Vaivara valla poolt meetmesse “Kohalike avalike teenuste arendamine” esitatavas ühisprojektis “Narva ja Narva-Jõesuu vaheline terviserada”.  

4. VAIDLUSTAMINE

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

5. OTSUSE JÕUSTUMINE
Otsus jõustub seadusega sätestatud korras.

